ঠোঁট টিপে হাসল ফরিদা। নীলম মেয়েটা বড়ো ভালো। শুধু একটু বেশি রোম্যান্টিক। ওটাই ওর দোষ। দু-দু'বার দুটো অ্যাফেয়ার ফেল করেছে। একটা ভালো বর পাকাড়ানো ছাড়া আর কোন স্বপ্নই এখন আর ধরা পড়ে না ওর চোখে। ওই রঙে মাখিয়েই বাকি দুনিয়াটাকেও দেখতে চায় ও। উঠে দাঁড়িয়ে একটা সালোয়ার কামিজ হ্যাঙার থেকে নামিয়ে নিয়ে বাথরুমের দিকে যেতে যেতে সে বলল, "উচ্ছ্বাসটা একটু কমা। আর আমি ঘুরে আসতে আসতে পারিস তো আমার বড়ো সুটকেসটা একটু গুছিয়ে রেখে দে নীলম। আমি যাবো আর আসবো।"